Poliția din Dolj a anunțat că o angajată a Primăriei comunei Calopăr din Dolj a murit în sediul instituţiei, poliţiştii deschizând o anchetă în acest caz, pentru a stabili în ce condiţii s-a produs decesul.
Reprezentanţii Inspectoratului de Poliţie Judeţean Dolj au anunţat că poliţiştii din Segarcea au fost sesizaţi marţi, 5 martie, la ora 18.31, că în sediul unei instituţii publice din comuna Calopăr a decedat o femeie.
"La faţa locului s-au deplasat de urgenţă poliţiştii, ocazie cu care s-a stabilit că o femeie de 57 de ani, din municipiul Craiova, angajată a respectivei instituţii publice, a decedat", au precizat poliţiştii.
Ei au deschis în cauză un dosar penal pentru ucidere din culpă şi continuă cercetările pentru a stabili cu exactitate împrejurările în care a survenit decesul.
Evenimentul a avut loc în sediul Primăriei Calopăr. Din comuna Calopăr face parte şi satul Bâzdâna, unde o casă a explodat şi alte locuinţe au fost evacuate, în urma unei acumulări de metan în sol.